Só lyk SA se damvlakkeGrootdraaidam. Foto: Charlene Nicholson op Facebook via Reënval in SA. Damvlakke in sekere dele in Suid-Afrika word vir die eerste keer in ŉ lang ruk nie meer ŉ as ŉ krisis beskou nie. Sputnik Ratau, woordvoerder vir die departement vir water en sanitasie, het gesê die Vaaldam was vanoggend om 6:00 reeds 88,4% vol en die departement verwag die dam sal binnekort 100% vol wees. ’n Eerste in jare. Twee van die Vaaldam se sluise sal teen Sondag oopgemaak word. Die Bloemhofdam is 74,34% vol – water het teen 1822,2 m3/s in dié dam ingevloei. Ratau het verduidelik dat hidroloë voorspel dat dié dam teen Saterdag 100% vol sal wees en dat daar gevolglik agt sluise oopgemaak sal word op te voorkom dat die damwal bars. Ratau het gesê meeste van die reën van die afgelope week is die nadraai van ex-Dineo (eers ŉ tropiese-sikloon, daarna ŉ tropiese-depressie en later net ŉ laagdrukstelsel) is. “Die departement wil alle gemeenskappe wat naby vloedgebiede woon aanmoedig om so gou as moontlik te skuif omdat daar moontlik vloede in die gebiede kan voorkom,” het Ratau gewaarsku. Volgens Ratau was daar lewensgevaarlike kitsvloede by die Augrabies-watervalle in die Noord-Kaap. “In Noordwes is al die damme 100% vol behalwe die Molatedi- en Klein Marico-dam. Die departement hou die situasie by die Mearnsdam in KwaZulu-Natal fyn dop. Die vlakke daar het tot ŉ ongelooflike 121,83% gestyg,” het Ratau gesê. Die departement het in samewerking met provinsiale rampbestuur die gemeenskap daar gewaarsku om onmiddellik te hervestig. Die Umgeni-opgaarstelsel is tans 54,32% vol. Die De Hoop-dam in Limpopo is 100,39% vol en die Grootdraaidam was Woensdag 108% vol. Intussen het die departement vandag op sy Facebook-blad die provinsiale damvlakke bekend gemaak. “Ons wil gemeenskappe aanmoedig om asseblief steeds water spaarsamig te gebruik en nie te mors nie,” lui die boodskap. Die departement het ook gemeenskappe aangemoedig om die meeste van die afgelope week se reën te maak deur soveel as moontlik daarvan op te vang en op te gaar. “Dit sal help om die druk op die damme te verlig.” Die provinsiale damvlakke is as volg: Nog ŉ paar individuele damme se vlakke: Die departement het bygevoeg die Marico-, Krokodil-, Vaal-, Vals-, Wilge-, Caledon-, Oranje-, en Tugelarivier vloei sterk. Water in die Krokodilrivier het laat gistermiddag teen 1 200 m3/s gevloei.